Gunnþór Sigurðsson ( 54 ) lumar á ýmsu merkilegu : FEÐGIN Á GÓÐRI STUND : Gunnþór og Erna , dóttir hans , en hún er í læknanámi í Slóvakíu . Gunnþór Sigurðsson er skráður sem KR-ingur í símaskránni en hann er ekki einungis gallharður stuðningsmaður Vesturbæjarliðsins hann er líka bassaleikari pönksveitarinnar Q 4U og afi sem hefur gaman af því að safna fágætum hlutum . Fundvís „ Ég byrjaði að safna hlutum strax sem krakki , gekk um Laugarnesið með prik og potaði niður hvar sem ég kom í þeirri von að ég fyndi fjársjóð . Ég var stundum heppinn , fann það sem aðrir kalla drasl en var sem gull fyrir mér , “ segir Gunnþór sem er mikill safnari . Gunnþór starfaði lengi hjá RÚV í leikmuna - og leikmyndadeildinni og þar var sitthvað merkilegt að finna . „ Söfnunaráráttan fékk vissulega útrás í vinnunni , við vorum alltaf að gramsa eitthvað og fundum oft stórmerkilega hluti . Eitt sinn rakst ég á gamlan vindlakassa þar sem í reyndist vera forláta gullúr sem var orðið ófáanlegt . Ég safna líka rifnum og tættum peningaseðlum og hef hug á því að gera listaverk úr safninu mínu er fram í sækir . “ Dýrkaði Rannveigu og krumma „ Ég gleymi því aldrei þegar ég var að hefja störf uppi á Sjónvarpi og rakst á æskuhetjuna mína , Rannveigu úr Stundinni okkar , ég mætti henni á ganginum og fór að skjálfa í hnjánum og roðnaði og svitnaði til skiptis . Ég var á þessum tíma gallharður og húðflúraður pönkari sem varð alveg eins og kjáni þegar ég hitti hana . Ég hlæ enn að þessu . “ ÓMETANLEGT : Gunnþór hefur fengið tilboð í þennan miða nokkrum sinnum , en hann er ekki falur . Áritun frá SLADE „ Ég á marga dýrgripi , dúkku sem fylgdi með blómunum sem mamma fékk frá pabba þegar ég tróðst í heiminn og svo aðgöngumiða á Slade-tónleikanna 1974 , áritaða . Ég og félagarnir sátum fyrir hljómsveitinni á hótelinu þegar þeir komu hingað í fyrra skiptið , ég fékk áritun frá öllum nema trommaranum , hann var ekki á svæðinu , en ég á hana í dag . Hljómsveitin kom hingað aftur fyrir einhverjum árum síðan , ég fór auðvitað aftur og með miðann frá fyrri heimsókninni , sat fyrir trommaranum , sem rak auðvitað upp stór augu þegar hann sá áritun félaga sinna frá árinu 1974 . Nú er ég kominn með þá alla á blað . Það er mikill dýrgripur . “ FLOTTUR AFI : Gunnþór með afastrákana , Gunnþór Elís og Jón Inga . Afi pönk „ Ég var í heimsókn hjá Ernu , dóttur minni , og litlu afaguttunum mínum . Þau búa í Slóvakíu þar sem hún er að læra læknisfræði , það fer vel um þau þarna . Ég finn samt hvað ég sakna litlu guttanna , ég er mikill afi og hef svo gaman af því að grallarast með þeim . Maður verður meir með aldrinum , gallharði bassaleikarinn úr Q 4U er bara orðin afi , ég fór með guttunum á MacDonalds úti þar sem við fengum okkur risamáltíð og ís , það var skemmtilegt , “ segir Gunnþór greinilega sáttur við lífið og tilveruna .